Sergiu Moroianu, soţul lui Clotilde Armand, acuză, într-o postare pe contul personal de Facebook, abuzurile şi greşelile comise ”din partea «echipei de comunicare/campanie» coordonate de Matei Păun”, care, în opinia sa, au dus la un rezultat mai slab al USR în Bucureşti la alegerile parlamentare decât la cele locale și la marginalizarea lui Armand.

Sergiu Moroianu este prieten din studenție cu Nicușor Dan și, împreună cu soția sa, Clotilde Armand, au constituit nucleul care a înființat USB, devenită după alegerile locale USR.

”Am obţinut în Bucureşti mai puţin ca la alegerile locale. Tot efortul nostru de un an a rezultat în jumătate din scorul partidului de apartament PPDD în 2012! S-au comis abuzuri şi greşeli din partea «echipei de comunicare/campanie» coordonate de Matei Păun. Venit la USB iniţial ca voluntar, Păun urmează să fie plătit cu o sumă consistentă. Ştie cineva datele financiare ale serviciilor lui Păun?”, întreabă Moroianu pe Facebook.

Soţul lui Clotilde Armand îl critică pe Matei Păun, despre care spune că ”este un personaj controversat”, că a refuzat ”să-şi depună fişa de simpatizant USR” şi că nu a dorit să dezvăluie numele celor din echipa de comunicare. ”Nu ştim unde şi pentru cine a lucrat, ce avere şi surse de venit are, nici măcar ce cetăţenie are. Păun este susţinut în USR de Roxana Wring, apropiată de ONG-urile din reţeaua Soros, cea care l-a adus iniţial în organizaţie şi pe Poliţeanu (…) Păun a asociat imaginea USR cu activiştii lgbt şi cu Soros, încercând chiar să-l disculpe pe Soros în loc să ne disociem viguros de el, tentativă patetică care a dus PSD la 50% din Parlament şi USR sub 10%”, mai scrie Moroianu pe Facebook.

El îl acuză şi pe Mihai Poliţeanu, ”un alt membru al echipei lui Păun, descris de Alina Mungiu-Pippidi drept fostul ei şofer personal, ulterior trecut în slujba Monicăi Macovei, în prezent şeful ONG-ului «Iniţiativa România»”, potrivit news.ro

”În campania electorală, Păun a declanşat o campanie de denigrare şi sabotaj la adresa Clotildei Armand, principalul vector de imagine al USR în teritoriu. A contactat telefonic filialele pentru a le «interzice» să o invite pe Clotilde. Banii USR au fost cheltuiţi prosteşte pe sondaje de opinie false la supra-preţ şi pe «servicii de consultanţă» contractate fără licitaţie sau transparenţă, inclusiv pentru salariul consistent al lui Păun, om fără nicio pregătire în conducerea unei campanii politice, mai ales a unui partid cinstit”, mai susţine Sergiu Moroianu.

El descrie şi presupuse discuţii purtate de Păun cu PNL în numele USR, discuţii care ”au afectat grav imaginea de independenţă a USR faţă de partidele corupte din fosta USL”.

”În urma acestor discuţii, Păun a încercat să o determine pe Clotilde să «atace» la TV nişte membri PNL al căror nume ea nici măcar nu-l cunoştea, în scopul de a ajuta anumite facţiuni din PNL să-şi regleze conturile. În urma refuzului primit, Păun a filtrat invitaţiile Clotildei la TV în perioada campaniei electorale, neinformând-o când era invitată. Păun a pus presiuni imense pentru a obţine controlul asupra paginii de facebook Clotilde Armand, din fericire suficient de suspecte pentru a fi refuzat”, mai scrie Moroianu pe contul personal de Facebook.

În finalul postării, Moroianu cere explicaţii Biroului Naţional al USR ”pentru tolerarea acestei situaţii în care o persoană străină de partid a atacat şi izolat persoana #2 din partid, a orchestrat campanii împotriva intereselor USR, a cheltuit discreţionar şi netransparent banii USR, în ultimă instanţă afectând grav şansele de succes ale USR”.

Matei Păun a fost criticat încă din campania electorală pentru alegerile locale că ar fi implicat în scandalul cu Panama Papers și că ar avea vederi pro-Putin.